Rick Santorum

Richard John Santorum (født 1958) er en amerikansk republikansk politiker. Han har representert Pennsylvania i begge kamrene i Kongressen, først i Representantenes hus 1991–1995, deretter i Senatet 1995–2007.

Liv og virke
 Bakgrunn
Santorum ble født i Virginia, men tilbrakte oppveksten i Berkeley County (Vest-Virginia) og i Butler County (Pennsylvania). Han er sønn av den kliniske psykologen Aldo Santorum (1923–2011), som emigrerte fra Italia som syvåring, og den irsk- og italienskættede sykepleieren Catherine Santorum (født Dughi i 1918). 

Santorum har bachelorgrad i statsvitenskap fra Pennsylvania State University fra 1980, Master of Business Administration (MBA) fra University of Pittsburgh fra 1981 samt kandidatutdannelse i rettsvitenskap fra Pennsylvania State University fra 1986. 

Santorum jobbet som frivillig for senator John Heinz i 1970-årene, og fungerte som assistent for en delstatssenator som student.

Karriere, politisk virke
Etter studiene jobbet han i fire år som advokat i firmaet Kirkpatrick & Lockhart i Pittsburgh.

Som 32-åring ble han i 1990 valgt til Representantenes hus fra Pennsylvanias 18. kongressdistrikt, og ble gjenvalgt i 1992, til tross for omfattende grenseendringer i Det demokratiske partis favør. Santorum ble valgt inn i Senatet i 1994, men tapte gjenvalg mot demokraten Bob Casey med stor margin i 2006.

Katolikken Santorum tilhører «det kristne høyre» i amerikansk politikk, og karakteriseres som sosialkonservativ og klar religiøs politiker som vil beholde tradisjonelle kjønnsroller, er for det tradisjonelle ekteskapets særstilling, og er for å begrense offentlig ressursbruk. Han er en sterk tilhenger av invasjonen av Irak i 2003, intelligent design, dødsstraff, kriminalisering av sex mellom menn, og privatisering av sosiale støtteordninger i form av personlige forsikringer.

Etter årene i Senatet har Santorum vært konsulent, privatpraktiserende advokat og kommentator i eksempelvis Fox News. Santorum søkte Det republikanske partis nominasjon foran presidentvalget i 2012, men kom på andreplass etter Mitt Romney. Før han trakk seg som kandidat den 10. april 2012, hadde han vunnet elleve primærvalg, i all hovedsak i Sørstatene og Midtvesten, og fått over 3 millioner stemmer. Ifølge Santorum trakk han seg fordi datteren, som har et kromosomavvik, var alvorlig syk. Den 7. mai gav Santorum formelt sin støtte til Romney.

 Referanser 

 Eksterne lenker 




  Santorumism av Laurence M. Vance

Kategori:Senatorer fra Pennsylvania
Kategori:Kongressrepresentanter fra Pennsylvania
Kategori:Advokater fra USA
Kategori:Personer fra USA av italiensk opphav
Kategori:Abortmotstandere
Kategori:Personer fra Winchester i Virginia
Kategori:Personer fra Berkeley County i Vest-Virginia
Kategori:Personer fra Butler County i Pennsylvania